**สุภาษิตคำโคลง**

**พระมาลัยเทพเถรเจ้าเสด็จจาริกไปโปรดสัตว์นรก**

ผลศีลให้ผลแท้ ในประ- จุบัน

ผลก็เป็น**ทิฏฐะ๑** แม่นแท้

คือสงฆ์ทรงศีลพระ อนุญาต ไว้แฮ

สองร้อยยี่สิบเจ็ดแล้ ทั่วผู้อวยทาน

ศีลทานทั้งสองนี้ คู่กัน

อนาคตประจุบัน กล่าวไว้

แม้วละ**เบญจขันธ์๒** ยังอยู่ ก็ดี

ดุจฉายาตนไซร้ ติดเต้าตามสนอง

ศีลทานมีมากซ้ำ ภาวนา

อีกแผ่ผลเมตตา ทั่วผู้

ดุจทรงอาภรณวฐา โขมพัสตร์

งามบ่มีสิ่งสู้ เลิศด้วยภาวนา

**นุสติสิบ๓**ทศถ้วน โดยหมาย

**อสุภสิบ๔**บรรยาย กล่าวไว้

ทางนี้คือจักวาย จากทุกข์ โศกเฮย

อีกกสิณสิบ๕ไซร้ กว่าแก้วทั้งสาม

๑ ทันตาเห็น, อันบุคคลเห็นแล้ว

๒  รูปธรรมและนามธรรมที่แบ่งเป็น ๕ กอง ได้แก่ รูป เวทนา สัญญา สังขาร

วิญญาณ

๓  อารมณ์ที่ควรระลึกเนืองๆ มี ๑๐ อย่าง

๔  ซากศพในสภาพต่างๆ ที่ใช้เป็นอารมณ์กรรมฐานรวม ๑๐ อย่าง

๕  วัตถุสำหรับเพ่งเพื่อจูงจิตให้เป็นสมาธิมี ๑๐ อย่าง